stanford-oval/wikipedia huggingface dataset:
Eva Wahlström

| Eva Wahlström |
| --- | --- |
 Eva Wahlström vuonna 2006
Henkilötiedot
Koko nimi:  Eva Ulrika Birgitta Räsänen
Syntynyt: 30. lokakuuta 1980 (ikä 43) Loviisa
Kansalaisuus:   Suomi
Nyrkkeilijä
Aktiivisena:  1998–2020
Pituus:  168 cm
Painoluokka:  59,0 kg (ylempi höyhensarja)
Kätisyys:  oikeakätinen, orthodox
Ammattilaistilastot
Ammattilaisena:  2010–2020
Ottelut:  27
Voitot:  23
– tyrmäysvoitot:  3
Tappiot:  2
Ratkaisemattomat:  2
| Mitalit> Maa:  Suomi.Naisten nyrkkeily.EM-kilpailut  | Mitalit> Maa:  Suomi.Naisten nyrkkeily.EM-kilpailut  | Mitalit> Maa:  Suomi.Naisten nyrkkeily.EM-kilpailut  | Maa:  Suomi> Naisten nyrkkeily. |
| --- | --- | --- | --- |
|  Hopeaa | Italia 2004 | 60 kg |  |
|  Hopeaa | Norja 2005 | 60 kg |  |
|  Pronssia | Ranska 2001 | 63,5 kg |  |
| PM-kilpailut   | PM-kilpailut   | PM-kilpailut   |  |
|  Kultaa | Suomi 2003 | 60 kg |  |
|  Kultaa | Ruotsi 2004 | 60 kg |  |
|  Kultaa | Tanska 2005 | 60 kg |  |
|  Kultaa | Suomi 2007 | 60 kg |  |
| SM-kilpailut   | SM-kilpailut   | SM-kilpailut   |  |
|  Kultaa | Helsinki 2000 | 60 kg |  |
|  Kultaa | Tampere 2001 | 63,5 kg |  |
|  Kultaa | Helsinki 2002 | 60 kg |  |
|  Kultaa | Tampere 2002 | 60 kg |  |
|  Kultaa | Tampere 2003 | 60 kg |  |
|  Kultaa | Kankaanpää 2004 | 60 kg |  |
|  Kultaa | Loviisa 2005 | 60 kg |  |
|  Kultaa | Hämeenlinna 2006 | 60 kg |  |
|  Kultaa | Kuopio 2007 | 60 kg |  |
|  Kultaa | Hämeenlinna 2008 | 60 kg |  |
|  Hopeaa | Tampere 1999 | 60 kg |  |
|  Pronssia | Tampere 1998 | 60 kg |  |
Eva Wahlström (oik. Eva Ulrika Birgitta Räsänen, vuoteen 2016 asti Wahlström; s. 30. lokakuuta 1980 Loviisa) on uransa päättänyt suomalainen nyrkkeilijä. Vuosina 2004 ja 2005 hän voitti EM-hopeaa, ja huhtikuussa 2015 Wahlströmistä tuli ensimmäinen ammattilaisnyrkkeilyn maailmanmestaruuden voittanut suomalainen. Ammattilaisuransa Wahlström lopetti maaliskuussa 2020.
Wahlström edusti urheiluseura Loviisan Rientoa. Hän on 168 cm pitkä ja painaa 59 kiloa. Hän on nyrkkeillyt noin 15-vuotiaasta asti. Wahlströmiä valmensi vuoden 2018 kevääseen saakka Risto Meronen ja vuosina 2018–2020 Risto Juvonen. Wahlström voitti vuoden esikuvalle jaettavan Uno-palkinnon Suomen urheilugaalassa 2018.
Ammattilaisura > Ensimmäiset ammattilaisvuodet (2010–2014)

Wahlström siirtyi ammattilaiseksi vuonna 2010. Hän voitti 26. maaliskuuta 2010 ensimmäisen ammattilaisottelunsa tyrmäyksellä romanialaista Irina Boldeaa vastaan. 31. maaliskuuta 2012 hän otteli unkarilaista Agota Ilkoa vastaan avoimesta Euroopan mestaruudesta ja voitti, mikä teki hänestä ensimmäisen tittelin voittaneen suomalaisen naisen.
Juhannuksena 2012 Wahlström sai keuhkoveritulpan, minkä seurauksena hänen koko nyrkkeilijän uransa oli vaarassa verenohennuslääkityksen vuoksi. Wahlström kuitenkin toipui, ja ensimmäisessä ottelussaan sairautensa jälkeen 7. joulukuuta 2013 hän voitti muun muassa potkunyrkkeilyn maailmanmestarin ja thainyrkkeilyn Euroopan mestarin Anna Sirokan pistein kaikilla tuomariäänillä kuusieräisessä ottelussa Barona-areenalla.
9. toukokuuta 2014 Wahlström voitti Espoossa käydyssä ottelussa pistein puolalaisen Karina Kopinskan kaikin tuomariäänin. 16. elokuuta 2014 Savonlinnassa käydyssä ottelussa Wahlström puolusti EM-titteliään belgialaista Djemilla Gontarukia vastaan voittaen hänet tuomariäänin 100–90.
Amatööriuran saavutukset

Eva Wahlström on kymmenkertainen Suomen mestari ja nelinkertainen Pohjoismaiden mestari. Hän on voittanut EM-hopeaa kaksi kertaa.
Amatööriuran saavutukset > EM-mitalit

Hopeaa: 2004, 2005
Pronssia: 2001
Amatööriuran saavutukset > PM-mitalit

Kultaa: 2003, 2004, 2005, 2007
Hopeaa: 2006
Amatööriuran saavutukset > SM-mitalit

Kultaa: 2000, 2001, 2002 (kansallisilla säännöillä), 2002 (kansainvälisillä säännöillä), 2003, 2004, 2005, 2006, 2007, 2008
Hopeaa: 1999
Pronssia: 1998
Yksityiselämä > Perhe

Wahlström on suomenruotsalainen ja kotoisin Loviisasta. Hänellä on kaksi vanhempaa veljeä. Koulutukseltaan Wahlstöm on alun perin liikunnanohjaaja. Hän valmistui keväällä 2018 taiteen kandidaatiksi opiskeltuaan sisustusarkkitehtuuria ja huonekalusuunnittelua Aalto-yliopistossa.
Wahlström kihlautui nyrkkeilijä Niklas Räsäsen kanssa joulukuussa 2015 seurusteltuaan sitä ennen hänen kanssaan pari vuotta. He avioituivat syyskuussa 2016 ja saivat helmikuussa 2021 pojan. Perhe asuu Porvoossa. Wahlströmillä on jo ennestään Leon-poika (s. 2009) edellisen puolison Pekka Kaislaman kanssa. Leon on voittanut nyrkkeilyn SM-pronssia ikäluokassaan.
Yksityiselämä > Televisio, kirjallisuus ja kuvataide

Wahlström valmensi painonpudutosjoukkueita tositelevisiosarjassa Suurin pudottaja kolmella kaudella (kevät 2006, syksy 2007, syksy 2009)  uimari Jani Sievisen kanssa. Hän oli myös Ylen Hyvän Nenäpäivän kasvo vuonna 2007. Wahlström oli mukana myös keväällä 2017 lähetetyssä Nelonen-kanavan Supertähdet-ohjelmassa.
Wahlströmiltä on ilmestynyt kaksi kirjaa: vuonna 2007 Otavan julkaisema 331-sivuinen kirja Homma hanskassa (alkuperäiskielellä ruotsiksi Lite räcker inte) ja vuonna 2014 SKS:n julkaisema 282-sivuinen kirja Rajoilla. Rajoilla-kirjasta on tekeillä myös elokuva. Wahlström on allekirjoittanut elokuvaoption tuottaja-ohjaaja Maarit Lallin kanssa.
Wahlströmin urasta kertova, Jari Järvelän kirjoittama ja Lotta Kuusiston ohjaama näytelmä Eva W sai ensi-iltansa musiikkiteatteri Kapsäkissä lokakuussa 2017.
Wahlström piti ensimmäisen taidenäyttelynsä vuoden 2018 syksyllä Helsingissä. Sielunpintoja-nimisessä näyttelyssä oli esillä viisitoista maalausta. Näyttely sai myöhemmin jatkoa ravintola Bastion Bistrossa Suomenlinnassa.
Marraskuussa 2018 Wahlström kertoi, että hänestä on tekeillä dokumentaarinen TV-sarja Eva, jota oli silloin valmisteltu ja kuvattu jo pari vuotta. Sen ohjaa Mikko Peltonen, ja projekti on saanut Suomen elokuvasäätiöltä 50 000 euron tuotantotuen.
Wahlström esiintyy vuoden 2020 syyskuussa MTV3-kanavalla alkavan urheiluaiheisen Penkinlämmittäjät-TV-sarjan vakiopanelistina.
Aiheesta muualla

Yle, Elävä arkisto: Eva Wahlström lähikuvassa
Eva Wahlström facebook-fanisivu
Nauticat

| Nauticat Yachts Oy |
| --- | --- |
Yritysmuoto:  osakeyhtiö
Perustaja:  Pentti Siltala
Lakkautettu:  2018
Toimitusjohtaja:  Kaj Gustafsson
Toimiala:  veneveistämö
Tuotteet:  moottori- ja avomeripurret
Liikevaihto:  2,7 milj. € (2012)
Henkilöstö:  64 (2012)
Omistaja:  Kaj, Patrik ja Martin Gustafsson
Kotisivu:  nauticat.com
Infobox OKNimi-testi OK: 
Nauticat 44 -moottoripursi.
Nauticat Yachts Oy (vuoteen 2005 Siltala Yachts Oy) oli suomalainen, Pöytyän Riihikoskella toiminut veneveistämö, joka on kansainvälisesti tunnettu Nauticat-moottoripursistaan.
Nauticat Yachtsin valmistamat lujitemuovirunkoiset veneet ovat kooltaan 32 ja 52 jalan (10–17 metrin) välillä.
Nauticat-veneveistämön tarina alkoi 1950-luvun lopulla, kun pöytyäläinen Pentti Siltala alkoi valmistaa lujitemuovista aluksi pienten veneiden runkoja. Vuonna 1966 heiltä pyydettiin ehdotusta noin kymmenmetrisestä moottoripurjehtijasta, ja Viljo Aarnipalon suunnittelemana syntyi veistämön ensimmäinen moottoripursimalli Nauticat 33. Sen menestyksen myötä Aarnipalo suunnitteli Nauticat 44- ja 36-mallit. Vuonna 1975 syntyi kansainvälisenä yhteistyönä malli 38, ja 1980-luvun alkuvuosina markkinoille tuli siihen asti suurin malli, Nauticat 52, jota seurasivat sen pienemmät versiot 43 ja 40 sekä parannettu versio 521. Nämä valtameren ylityksiin tarkoitetut veneet suunnitteli englantilainen Sparkman & Stephens.
1980-luvulla Siltala Yachts valmisti aiemmin Finnsailer-nimellä tunnettuja pienempiä purjeveneitä nimellä Nauticat S-sarja. Vuonna 1986 Nauticat-veneiden pääsuunnittelijaksi tuli Kaj Gustafsson (s. 1941), josta sittemmin tuli myös yrityksen toimitusjohtaja ja vuodesta 1991 omistaja. Hän vei 35-sarjallaan veistämön tuotevalikoimaa perinteisistä moottoripursista kohti ohjaamokatoksella varustettuja ja purjehdusominaisuuksiltaan kehittyneitä avomeripursia.
Nauticat Yachtsin liikevaihto vuonna 2012 oli 2,7 miljoonaa euroa ja henkilöstömäärä 64.
Nauticat Yachts jätti konkurssihakemuksen toukokuussa 2018.
Aiheesta muualla

Nauticat Club Finland (Arkistoitu – Internet Archive)
Muuraisvuorten kalliomaalaus

| Muuraisvuorten kalliomaalaus> Sijainti |
| --- | --- |
 Muuraisvuorten kalliomaalaus
Koordinaatit:  60°58′29.6652″N, 27°36′13.3165″E
Valtio:  Suomi
Historia
Tyyppi:  kalliomaalaus
Kaupunki:  Savitaipale
Infobox OKVirheellinen NIMI-arvo: 
Muuraisvuorten kalliomaalaus sijaitsee Luumäellä Kivijärven länsipäässä Etelä-Karjalassa. Maalauksen löysi Timo Miettinen vuonna 1980.
Kallio ja sen sijainti

Maalauskallio sijaitsee Kivijärven länsipäässä olevassa Kokonniemen itärannalla. Maalaus sijaitsee jyrkän kallioseinämässä noin 2,3 metriä järvenpinnan yläpuolella ja se katsoo itään. Kuvio on säältä suojassa kalliossa olevassa syvennyksessä.
Maalaus

Maalauksen ainoa kuvio on hirvivene, joka on tehty vaakasuoran kalliohaleaman yläpuolelle. Veneen pohja on kaareva ja on kuin kahdella vedolla maalattu. Vasemmalle osoittava mahdollinen keula taipuu voimakkaasti alapäin kuin pitkä turpa. Keulan kohdalla on kaksi "sarvea", joiden pituus suhtautuu kuten kaikki muutkin pystyviivat. Jos tulkitaan kuviota hirvenpääkeulaiseksi veneeksi, ovat pystyviivat miehistöä. Viivoja on 8−10, riippuen siitä, tulkitseeko kahta ensimmäistä viivaa ihmiseksi vai hirvenpään sarviksi tai korviksi.
Kuvio on jo varsin kuuluisa, sillä sitä on käytetty monien esitteiden ja kirjojen kuvituksessa.
Ed Gein

| Ed Gein |
| --- | --- |

Henkilötiedot
Syntynyt: 27. elokuuta 1906 Vernon County, Wisconsin, Yhdysvallat
Kuollut: 26. heinäkuuta 1984 (77 vuotta) Madison, Wisconsin, Yhdysvallat
Kansalaisuus:  yhdysvaltalainen
Muut tiedot
Lempinimet:  The Butcher of Plainfield, (suomeksi) Plainfieldin teurastaja
Edward Theodore "Ed" Gein (27. elokuuta 1906 Vernon County, Wisconsin – 26. heinäkuuta 1984) oli eräs Yhdysvaltain historian tunnetuimpia ja erikoisimpia murhaajia. Wisconsinilaisessa Plainfieldin pikkukylässä elänyt Gein ryösti hautoja ja surmasi ainakin kaksi naista. Uhrien ruumiista hän valmisti itselleen vaatteita, astioita sekä huone- ja tarvekaluja.
Gein saattoi olla myös sarjamurhaaja tai kannibaali, vaikka sitä ei ole koskaan pystytty todentamaan.
Yhdysvaltalainen metalliyhtye Slayer on tehnyt Ed Geinistä kappaleen nimeltä Dead Skin Mask. Myös suomalainen heavymetal/hard rock - yhtye Lordi on tehnyt Ed Geinistä kertovan kappaleen ”Deadache” vuonna 2008 julkaistulle samannimiselle albumilleen. Kappale julkaistiin levyn toisena singlenä.
Lapsuus

Edwardin isovanhemmat olivat syntyperältään saksalaisia. Hän varttui isänsä George P. Geinin (1873–1940), äitinsä Augusta (o.s. Crafter) Geinin (1878–1945) ja isoveljensä Henry G. Geinin (1901–1944) kanssa eristyksissä ulkomaailmasta.
Edwardin isä oli alkoholisoitunut ja pahoinpiteli perhettään. Hän oli useimmiten työttömänä. Äiti taas oli jyrkän uskonnollinen, ja kaikki seksuaalisuuteen liittyvä oli Geinin perheessä ankarasti kiellettyä. Äiti piti muutenkin perhettään tiukassa hirmuvallassa siteeraten jatkuvasti Raamattua.
Augusta Gein oli aikaisemmin pitänyt sekatavarakauppaa kylällä mutta lopetti sen ja kielsi perheeltään kaikki kontaktit ulkomaailmaan ja muihin ihmisiin. Hän toisti jatkuvasti, että kaikki naiset ovat huoria, ja pakotti perheensä muuttamaan kylältä syrjäseudulle metsän keskelle, yksinäiselle maatilalle täysin eristyksiin muusta maailmasta.
Edward kasvoi sairaassa, eristäytyneessä ympäristössä ujoksi lapseksi, joka ei saanut edes koulussa minkäänlaisia ystäviä; osin siksi, että hän käyttäytyi oudosti, ja osin siksi, että hänen äitinsä oli jyrkästi kieltänyt häntä puhumasta muille ihmisille. Äiti oli Edwardin ainoa ja paras ystävä, johon hänellä oli eräänlainen viha-rakkaus-suhde.
Veljen kuolema

Maaliskuussa 1944, jolloin Edward oli 37-vuotias, veljekset joutuivat metsäpalon keskelle, ja Edward kadotti Henryn näköpiiristään. Samassa hän juoksi poliisiasemalle ja kertoi, mitä oli tapahtunut, mutta vaikka hän oli omien sanojensa mukaan kadottanut veljensä, hän pystyi silti johdattamaan poliisit suoraan tämän palaneen ruumiin luokse. Henryn päästä löydettiin myös jälkiä iskuista tylpällä esineellä, mutta tutkijat eivät ottaneet tätä seikkaa huomioon ja päättelivät Henryn kuolleen savukaasumyrkytykseen.
Äidin kuolema

Edwardin ollessa 39-vuotias hänen äitinsä kuoli aivoinfarktiin, ja Edwardin maailma romahti. Äiti oli jo vuosia ollut miehen koko elämä: Edward oli asunut kahdestaan äitinsä kanssa isänsä ja veljensä kuoltua.
Äidin kuoltua Edward alkoi asua vain yhdessä huoneessa keittiön lisäksi, ja kaikki jätteet saivat jäädä sisälle mätänemään. On todettu, että tietyntyyppisen skitsofrenian oireiluun kuuluu juuri roskien ja romun keräily. Sen lisäksi, että Edward jätti roskat sisälle, hän keräsi taloonsa romua, kuten radioita, vaikka talossa ei ollut sähköä. Hän keräsi myös pureskeltuja purukumeja lasipurkkeihin.
Edward ei tiettävästi äitinsä kuoleman jälkeen enää käynyt tämän huoneessa: hän oli laudoittanut huoneen oven kiinni. Rikostutkijat löysivät huoneen täydellisen siistissä järjestyksessä, oletettavasti sellaisessa kuin hänen äitinsä oli sen jättänyt. Koko huone oli paksun pölyn peitossa, ja seinätapetit olivat haalistuneet ja rapistuneet.
Edward kärsi skitsofreniasta, ja jäätyään yksin äidin kuoltua hän ei enää kyennyt hallitsemaan mieltään vaan joutui psykoosiin. Edwardin kerrotaan kuulleen ja nähneen harhoja sekä haistaneen tuoksuja, joita ei todellisuudessa ollut olemassa. Lisäksi hänen mielensä alkoi vallata pakottava tarve alkaa käyskennellä paikallisella hautausmaalla.
Haudanryöstely alkaa

Edward Gein luki väkivaltaisia kauhusarjakuvia, ja lisäksi hänen kotoaan löydettiin kuvamateriaalia toisen maailmansodan keskitysleireistä. Kauhusarjakuvien väkivaltakuvaston lisäksi uutiset transsukupuolisuudesta toimivat kiihottimina Edwardin alkaessa harrastaa haudanryöstelyä. Hänen käsityksensä transsukupuolisuudesta ei ollut itsensä kastroiminen vaan ulkoinen muuttuminen. Edward kaivoi ylös naisten ruumiita hautaamisen jälkeisenä yönä ja silpoi niitä talollaan eri tavoilla. Hänen kerrottiin olleen hyvin kiinnostunut siitä, keitä oltaisiin lähipäivinä hautaamassa ja minne.
Joitakin vuosia äitinsä kuoleman jälkeen Edward yritti kaivaa myös tämän ruumista ylös mutta epäonnistui yrityksessä, koska arkku oli valettu betoniin.
Naisten silpominen

Erityisen kiinnostunut Edward oli naisten sukuelimistä. Hänen taloltaan löydettiin laatikollinen irti leikattuja naisten häpyjä, joista yksi oli maalattu hopean väriseksi ja koristeltu punaisella nauhalla. Hänen kerrotaan kiinnittäneen niitä oman sukuelimensä päälle muiden rituaalien lomassa. Lisäksi hän valmisti vyön irti leikatuista nänneistä ja söi ruokaa pääkalloista tehdyistä astioista.
Edwardin vääristynyt suhtautuminen naisiin näkyi muun muassa kasvonaamioista, jotka hän oli valmistanut oikeiden ihmisten kasvonahasta, ja housuista, jotka hän oli tehnyt naisten säärien ihosta ollakseen kirjaimellisesti "naisen nahoissa". Edwardin hurjin luomus oli ihmisnahasta tehty kokovartalopuku, joka yllään hän toisinaan kulki tiluksillaan.
Murhat ja kiinnijääminen

Edward Geinin ensimmäisen murhan uhri on edelleen kiistanalainen. Ensimmäinen virallinen uhri oli kyläläinen Mary Hogan, mutta on erittäin suuri epäilys, että Edward olisi myös tappanut juurikin veljensä vuosia aikaisemmin.
Murhat ja kiinnijääminen > Mary Hoganin murha

Edward surmasi kylmäverisesti ensimmäisen virallisen uhrinsa, 51-vuotiaan Mary Hoganin, vuonna 1954. Edward kuljetti ruumiin silvottavaksi kotitalolleen. Rouva Hogan oli uhkea, suurikokoinen nainen, ja hänen kerrottiin usein "kiroilleen kuin merimies" ja kertoilleen ja vitsailleen rivouksia. Eräiden tulkintojen mukaan Edward olisi mielessään nähnyt rouva Hoganin äitinsä kaltaisena.
Murhat ja kiinnijääminen > Bernice Wordenin murha

Vuonna 1957 Edward toisti surmatekonsa ja ampui rautakaupan myyjän Bernice Wordenin. Murha-aamuna Edward vieraili Wordenin rautakaupassa ja tutki kaupassa myytäviä aseita. Wordenin huomaamatta Edward latasi kädessään olleen kiväärin ammuksella, jonka hän oli tuonut paikalle salaa, ja ampui Wordenia selkään. Edward kuljetti myös Wordenin ruumiin kotitaloonsa silvottavaksi.
Murhat ja kiinnijääminen > Bernice Wordenin murha > Wordenin ruumiin löytyminen

Wordenin poika Frank Worden löysi verijäljet rautakaupan lattialta, ja poliisin kysyessä mahdollista syyllistä tämä ilmoitti välittömästi tekijäksi Edward Geinin. Edward oli laskenut leikkiä jo aiemmin, että Mary Hoganin ruumis on hänen maatilallaan, mutta kaikki olivat pitäneet sitä vain esimerkkinä miehen sairaasta huumorintajusta. Edward onnistui puhumaan itsensä pussiin poliisihaastattelussa väittämällä, että joku yrittää lavastaa hänet syylliseksi murhaan, vaikka tieto surmatyöstä ei mitenkään olisi voinut levitä vielä Edwardille saakka. Edward otettiin kiinni, ja poliisi lähti tutkimaan hänen maatilaansa.
Talossa ei ollut sähköjä, joten poliisien täytyi turvautua lyhtyihin ja taskulamppuihin, ja myös talossa liikkuminen oli vaikeaa sekasorron vuoksi. Talon ovet olivat lukossa, joten poliisit päättivät käydä katsomassa talon puuliiteristä. Pimeässä yksi poliiseista törmäsi johonkin, joka paljastui ylösalaisin katonrajasta käsistä ja jaloista köysissä roikkuvaksi Wordenin ruumiiksi, jolta oli poistettu pää ja sukuelimet peräaukkoa myöten. Ruumis oli myös suolistettu kuten riistaeläin: avattu rintakehästä jalkoväliin. Wordenin sisäelimiä ja päätä ei löydetty, mutta poliisit löysivät hänen sydämensä säilöttynä muovipussiin Edwardin talosta.
Murtauduttuaan sisään taloon poliisit löysivät tutkimustensa yhteydessä yhdeksän naisten kasvoista tehtyä naamiota, irti leikattuja huulia roikkumassa langanpäissä, kuivettuneita ja kutistuneita päitä, laatikollisen suolassa kieriteltyjä häpyjä, ihmisnahalla päällystetyn lampunvarjostimen ja Edwardin ihmisnahasta valmistaman kokovartalopuvun. Paperipussista löytyi Mary Hoganin kasvoista valmistettu naamio, johon oli kiinnitetty koukkuja, ikään kuin naamion seinälle ripustamista varten.
Murhat ja kiinnijääminen > Laitoshoitoon joutuminen

Mieleltään sairaana Edward joutui laitoshoitoon, jossa hän kuoli 77-vuotiaana vuonna 1984 keuhkosyövän aiheuttamaan sydänpysähdykseen ja hengityksen lamaantumiseen. Hoitohenkilökunnan mukaan hän suostui aina yhteistyöhön ja oli erittäin hyvätapainen. Hän jopa keräsi rahaa ulkomaanmatkaa varten.
Edward muuttui kuitenkin sairaalassaoloaikanaan usein täydenkuun aikaan hyvin levottomaksi ja kertoi tarinoita naisista ja yksityiskohtia myöten kaiken, mitä haluaisi tehdä heille. Hän kuitenkin rauhoittui ja hänen käytöksensä palasi normaaliksi välittömästi täydenkuun jälkeen.
Hänet on haudattu Plainfieldin hautausmaalle äitinsä viereen.
Aiheesta muualla

Jacobsen, Søren Henrik: Ed Gein: Murhaaja, joka nylki uhrinsa Historianet.fi.  19.10.2016. Viitattu 30.8.2018.
Ed Geinin hautakivi johon on ilkivaltaisesti raaputettu numerot 666.
Wisconsinin väestönlaskentaluettelo vuodelta 1930. Kohdissa 10-13 Geinin perheen jäsenet.
Jessica Alba

| Jessica Alba |
| --- | --- |
 Jessica Alba vuoden 2014 San Diego Comic-Con Internationalissa.
Henkilötiedot
Koko nimi:  Jessica Marie Alba
Syntynyt: 28. huhtikuuta 1981 (ikä 43) Pomona, Kalifornia, Yhdysvallat
Ammatti:  näyttelijä, yrittäjä
Puoliso:  Cash Warren (vih. 2008)
Lapset:  3
Näyttelijä
Aktiivisena:  1994–
Merkittävät roolit:  Dark Angel   Fantastic Four
Aiheesta muualla
IMDb 
Elonet
AllMovie
Svensk Filmdatabas
Jessica Alba elokuvan Fantastic Four: Hopeasurffari ensi-illassa.
Jessica Marie Alba (s. 28. huhtikuuta 1981 Pomona, Kalifornia, Yhdysvallat) on yhdysvaltalainen näyttelijä ja yrittäjä. Hän on tunnettu muun muassa rooleistaan televisiosarjoissa Flipper ja Dark Angel sekä elokuvissa Sin City ja Fantastic Four. Hänet on tituleerattu yhdeksi nykyajan seksisymboleista.
Varhaiselämä

Alba syntyi kalifornialaisessa Pomonan kaupungissa Mark ja Catherine Alballe. Hänellä on nuorempi veli Joshua. Jessican isä työskenteli ilmavoimissa, minkä vuoksi hänen perheensä muutti ensin Biloxiin, Mississippiin ja sittemmin Del Rioon, Texasiin. Hänen ollessa yhdeksänvuotias perhe palasi Kaliforniaan. Alba on syntyperältään useaa kansallisuutta: meksikolaista, kanadanranskalaista ja tanskalaista sukujuurta.
Alba kasvoi ”hyvin konservatiivisessa, katolisessa perheessä” ja on omien sanojensa mukaan jo viisivuotiaasta asti mieltänyt itsensä feministiksi. Lapsuudessaan Alba sairasteli paljon ja oli sairaalassa niin usein, ettei voinut kunnolla tutustua muihin koulunsa lapsiin. Myös perheen jatkuva muuttaminen eristi häntä ikätovereistaan. Alballa diagnosoitiin lapsena astma ja ADHD.
Alba valmistui 16-vuotiaana Claremont High Schoolista ja opiskeli sen jälkeen William H. Macyn perustamassa Atlantic Theater Companyssa.
Ura > Näyttelijänuran alku

Alba kiinnostui näyttelemisestä jo viisivuotiaana ja kävi ensimmäisen näytelmäkurssinsa 12-vuotiaana – voitettuaan palkinnon näyttelemiskilpailussa. Hän esiintyi lapsena Nintendon ja J. C. Penneyn mainoksissa ja teki debyyttinsä vuonna 1994 komediaelokuvassa Hurja kesäleiri. Kuvausten oli määrä kestää kaksi viikkoa, mutta Alban rooli muuttui kahden kuukauden pestiksi kun yksi merkittävistä näyttelijöistä jätti projektin. Samana vuonna hänellä oli sivurooli Nickelodeonin nuortensarjassa The Secret World of Alex Mack.
1990-luvulla Alba näytteli televisiosarjan Flipper kahdella ensimmäisellä tuotantokaudella sekä indie-elokuvissa. Lisäksi hän vieraili muun muassa sarjoissa Brooklyn South ja Beverly Hills, 90210. Vuonna 1999 Alba sai laajempaa tunnettavuutta näytellessään sivuroolin hienostotyttönä elokuvassa Pakko olla in sekä pääroolin elokuvassa Levottomat kädet (Idle Hands).
Ura > Läpimurto

Alba teki läpimurtonsa scifi-televisiosarjan Dark Angel pääroolissa vuonna 2000. Sarjan luoja James Cameron oli valinnut hänet rooliin yli tuhannen ehdokkaan joukosta. Alba sai roolistaan muun muassa Saturn Awardin ja Golden Globe -ehdokkuuden. Sarja kesti vain kaksi tuotantokautta, mutta Albasta tuli roolihahmonsa Max Guevaran myötä kansainvälinen seksisymboli. 19-vuotiaana hän pääsi Maxim-lehden kanteen.
Albasta tuli elokuvatähti vuonna 2003, kun hän näytteli lupaavaa koreografia Honey Danielsia elokuvassa Honey. Seuraavaksi hän näytteli tanssijatar Nancya noir-elokuvassa Sin City, jonka päärooleissa oli iso rivi Hollywood-tähtiä. Elokuva perustuu Frank Millerin samannimiseen novelliin ja oli Alban ensimmäinen yhteistyö ohjaaja Robert Rodriguezin kanssa. Vuonna 2005 tulivat ensi-iltaan myös Marvel Comicsin hahmoihin perustuva Fantastic Four, jossa Alba näytteli Näkymätöntä naista, sekä trilleri Pinnan alla, jossa Alban vastanäyttelijä oli Paul Walker. Hän uusi Näkymättömän naisen roolinsa jatko-osassa Fantastic Four: Hopeasurffari, joka sai ensi-iltansa vuonna 2007. Hänellä oli myös naispääosat saman vuoden elokuvissa Good Luck Chuck ja The Ten. Kaikista vuoden 2007 rooleistaan Alba sai Razzie-ehdokkuudet.
Ura > Uran hiipuminen

Vuonna 2010 Alba esiintyi rikoselokuvassa Tappaja sisälläni, romanttisissa komedioissa Ystävänpäivä ja Pienin painajainen perheessä sekä toimintaelokuvassa Machete. Hän voitti huonoimman sivuosan näyttelijän Razzie-palkinnon kaikista sen vuoden rooleistaan.
Alba vähensi näyttelemistä perustettuaan yrityksen vuonna 2011. Hän alkoi myös turhautua alaan, sillä koki ettei häntä otettu vakavasti näyttelijänä. Alba kertoi kokeneensa ”esineellistämistä” erään Fantastic Four: Hopeasurffarin kohtauksen kuvauksissa: ”Ohjaaja sanoi: ’Voisitko olla nätimpi kun itket? Se näyttää liian aidolta. Älä tee tuota juttua kasvoilla. Ole vain peruslukemilla, voimme tehdä kyyneleet tietokoneella’.” Alba sanoi tapauksen saaneen hänet harkitsemaan näyttelemisen lopettamista. Vuonna 2014 hän uusi Nancyn roolinsa elokuvassa Sin City: A Dame to Kill For. Hän on sittemmin esiintynyt muutamissa pienen budjetin elokuvissa.
Alba on vähentänyt näyttelijäntöitään ja keskittyy nykyisin enemmän yritykseensä ja perheeseensä.